b'\n_START_ARTICLE_\nVahva s\xc3\xb5duri \xc5\xa0vejki juhtumised maailmas\xc3\xb5ja p\xc3\xa4evil\n_START_SECTION_\nEsimene jagu: Tagalas\n_START_PARAGRAPH_\nRaamat algab sellega, et \xc5\xa0vejk kuuleb uudiseid ertshertsog Franz Ferdinandi m\xc3\xb5rvamisest Sarajevos, mis saab Esimese maailmas\xc3\xb5ja \xc3\xbcheks ajendiks. S\xc3\xb5javeteran \xc5\xa0vejk, kes p\xc3\xb5eb reumat, l\xc3\xa4heb proua M\xc3\xbcllerova abiga ratastoolil s\xc3\xb5jav\xc3\xa4kke. Enne on ta l\xc3\xa4binud kohtuarstide s\xc3\xb5jav\xc3\xa4ek\xc3\xb5lblikkuse katsed ning istunud mitmes kinnipidamisasutuses._NEWLINE_Kui \xc5\xa0vejk koos paljude simulantidega kuulab v\xc3\xa4lipreester Otto Katzi v\xc3\xa4limissat, saab ta p\xc3\xa4rast mitmeid vahejuhtumisi tolle tentsikuks. Hiljem m\xc3\xa4ngib Katz \xc5\xa0vejki kaardim\xc3\xa4ngus maha ja \xc5\xa0vejkist saab \xc3\xbclemleitnant Luka\xc5\xa1i tentsik.\n_START_SECTION_\nTeine jagu: S\xc3\xb5jav\xc3\xa4ljale\n_START_PARAGRAPH_\n\xc5\xa0vejk kui \xc3\xbclemleitnant Luka\xc5\xa1i tentsik reisib rongiga \xc4\x8cesk\xc3\xa9 Bud\xc4\x9bjovicesse, kus nad peaksid j\xc3\xb5udma s\xc3\xb5jav\xc3\xa4ljale. Rongis seletab \xc5\xa0vejk aga raudteelasele h\xc3\xa4dapiduri t\xc3\xb6\xc3\xb6d, mis hiljem ka rongi l\xc3\xbchiajaliselt seisma paneb. J\xc3\xa4rgmises jaamas m\xc3\xa4\xc3\xa4ratakse talle trahv ja ta j\xc3\xa4\xc3\xa4b rongist maha, tema \xc3\xbclemus Luka\xc5\xa1 aga j\xc3\xa4tkab koos \xc5\xa0vejki dokumendiga reisi Bud\xc4\x9bjovicesse. Jaamas t\xc3\xb5useb \xc5\xa0vejki p\xc3\xa4rast skandaal ning l\xc3\xa4bi seiklustejada j\xc3\xb5uab ta l\xc3\xb5puks ikkagi Bud\xc4\x9bjovicesse, kus tema s\xc3\xb5jav\xc3\xa4er\xc3\xbchm j\xc3\xa4tkab teekonda Ungari poole.\n_START_SECTION_\nKolmas jagu: Mehine nahat\xc3\xa4is\n_START_PARAGRAPH_\n\xc5\xa0vejk, kes on vahepeal "\xc3\xbclendatud" 11. marsiroodu k\xc3\xa4skjalaks, \xc3\xbcritab t\xc3\xa4ita oma kohust. Siinses jaos tekib tal palju sekeldusi marsiroodu k\xc3\xb5rgemate peadega.\n_START_SECTION_\nNeljas jagu: Mehise nahat\xc3\xa4ie j\xc3\xa4rg\n_START_PARAGRAPH_\nKui \xc5\xa0vejk koos veltveebel Van\xc4\x9bkiga r\xc3\xa4ndavad Feld\xc5\xa1teini suunas, tekib neil tee valikul vaidlus. \xc5\xa0vejki ja Van\xc4\x9bki teed l\xc3\xa4hevad lahku. \xc5\xa0vejk, kes satub peale suplevale Vene s\xc3\xb5durile, otsustab viimase mundri selga panna, mist\xc3\xb5ttu Austria-Ungari patrull toimetab ta s\xc3\xb5javangide hulka. \xc5\xa0vejk p\xc3\xa4\xc3\xa4seb s\xc3\xb5javangist napilt eluga \xe2\x80\x93 talle loetakse juba "viimast tr\xc3\xb6\xc3\xb6sti", mida tehakse s\xc3\xb5jav\xc3\xa4elastele, keda valmistutakse \xc3\xbcles pooma. Pikaleveninud kohtuotsusega p\xc3\xa4\xc3\xa4seb \xc5\xa0vejk siiski tagasi oma roodu juurde, kes tema tagasitulekust on vaimustuses._NEWLINE_Raamat l\xc3\xb5peb sellega, et 11. marsiroodu s\xc3\xb5durid teevad suurt lamenti, enne kui peaksid j\xc3\xb5udma eesliinile, kus neid surm varitseb.\n_START_SECTION_\nTegelased\n_START_PARAGRAPH_\nJosef \xc5\xa0vejk - romaani peategelane, tavaelus varastatud koertega \xc3\xa4ritseja. Tegelaskuju on osaliselt inspireeritud Ha\xc5\xa1eki v\xc3\xa4e\xc3\xbclema Rudolf Lukase noore tentsiku pealt._NEWLINE_Palivec - kohaliku k\xc3\xb5rtsi "Karikas" ropu suuga omanik. Vaatamata sellele, et ta ei ole n\xc3\xb5us poliitikast r\xc3\xa4\xc3\xa4kima, vahistatakse ta siiski Bretschneideri poolt, kui mainis, et k\xc3\xa4rbsed on tema k\xc3\xb5rtsis Franz Josephi portree t\xc3\xa4is sittunud._NEWLINE_Salapolitseinik Bretschneider - salauurija, kes p\xc3\xbc\xc3\xbcab pidevalt \xc5\xa0vejki ja teisi riigivastast juttu r\xc3\xa4\xc3\xa4kimas tabada. Bretschneider s\xc3\xbc\xc3\xbcakse l\xc3\xb5puks \xc3\xa4ra tema enda koerte poolt, kui ta ostab paar looma \xc5\xa0vejkilt, kavatsedes teda nii vahele v\xc3\xb5tta._NEWLINE_Kroonuarst Gr\xc3\xbcnstein - \xc3\xb5el kroonuarst, kelle \xc3\xbclesanne on t\xc3\xb5estada, et iga viimane kui tema patsient on simulant._NEWLINE_Vangivalvur Slav\xc3\xadk - julm ja korrumpeerunud vanglat\xc3\xb6\xc3\xb6taja (mainitakse, et ta l\xc3\xb5petab l\xc3\xb5puks ka ise vangistuses)._NEWLINE_V\xc3\xa4lipreester Otto Katz - paadunud joodik ja hasartm\xc3\xa4ngur. \xc5\xa0vejk on m\xc3\xb5nda aega tema tentsik, kuni Katz ta \xc3\xbclemleitlant Luk\xc3\xa1\xc5\xa1ele maha m\xc3\xa4ngis._NEWLINE_\xc3\x9clemleitnant Luk\xc3\xa1\xc5\xa1 - \xc5\xa0vejki 91. r\xc3\xbcgemendi v\xc3\xa4e\xc3\xbclem. T\xc5\xa1ehh L\xc3\xb5una-B\xc3\xb6\xc3\xb6mimaalt, keda on kujutatud korraga nii naistemehe kui ka haleda tegelasena. Kuigi \xc5\xa0vejk teeb kogemata Luk\xc3\xa1\xc5\xa1est, kelle tentsik ta on, Ungari ajalehtedes naerualuse, hakkab tal siiski \xc3\xbchel hetkel \xc5\xa0vejkist kahju, kui tollest saab v\xc3\xa4ek\xc3\xa4skjalg. On olemas t\xc3\xb5endust, et 91. r\xc3\xbcgemendis on p\xc3\xa4riselt teeninud \xc3\xbcks \xc3\xbclemleitnant Lukas, kes oli ilmselt Ha\xc5\xa1ekile tegelaskuju loomisel inspiratsiooniks._NEWLINE_Kolonel Friedrich Kraus von Zillergut - idiootlik Austria ohvitser, kellel on kalduvus pidada kolleegidele pikki, totraid loenguid igap\xc3\xa4evaste esemete kohta, nagu termomeeter v\xc3\xb5i postmark. Ta j\xc3\xa4\xc3\xa4b sellep\xc3\xa4rast \xc3\xbchel p\xc3\xa4eval k\xc3\xa4ru alla, kui proovib demonstreerida, mis k\xc3\xb5nnitee on. \xc5\xa0vejk varastab tema koera, et kinkida see Luk\xc3\xa1\xc5\xa1ile, kes saadetakse asjade selgumisel Krausi poolt karistusena koos \xc5\xa0vejkiga v\xc3\xa4eliinile._NEWLINE_Sandarmivahtmeister - taktitundeline ja kiire tegutsemisega politseinik, kes on tuntud oma meetodi poolest, kus ta mitte ei s\xc3\xb5ima kahtlusalust l\xc3\xa4bi, vaid seab tolle lahke ristk\xc3\xbcsitluse alla. Ta hoidis \xc5\xa0vejki mitu p\xc3\xa4eva vangimajas kinni, kahtlustades et too on vene spioon._NEWLINE_Kapten S\xc3\xa1gner - kutseline karjeristist juht \xc5\xa0vejki marsipataljonis, oli nooruses salaja T\xc5\xa1ehhi patrioot. Ha\xc5\xa1eki pataljoni on p\xc3\xa4riselt juhtinud Kapten Vienzenz Sagner, kes oli talle ilmselt inspiratsiooniks tegelaskuju loomisel._NEWLINE_Kolonel Schr\xc3\xb6der - \xc5\xa0vejki r\xc3\xbcgementi juhtiv kergesti \xc3\xa4rrituv kolonel, tolleaegse Austria s\xc3\xb5jav\xc3\xa4es teeninud saksa ohvitseri stereot\xc3\xbc\xc3\xbcp.'